Diari Oficial de la Generalitat Valenciana


Sumari del DOGV 9295, del 10-03-2022 (2022/1879)

RESOLUCIÓ de 3 de març de 2022, del president de Turisme Comunitat Valenciana, per la qual es delega a favor de l'Ajuntament de Morella la competència per a la gestió i manteniment d'alguns immobles i instal·lacions del Complex Immobiliari Fàbrica Giner d'aquest municipi, per a les anualitats 2022-2026.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9295

Data del DOGV
:   10-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/1879


Data del document
:   03-03-2022

Organisme emissor
:   Turisme Comunitat Valenciana

Tipus de document
:   Resolució

RESOLUCIÓ de 3 de març de 2022, del president de Turisme Comunitat Valenciana, per la qual es delega a favor de l'Ajuntament de Morella la competència per a la gestió i manteniment d'alguns immobles i instal·lacions del Complex Immobiliari Fàbrica Giner d'aquest municipi, per a les anualitats 2022-2026. [2022/1879]  
Antecedents de fet  
I. L'Ajuntament de Morella ha sol·licitat, en data 2 de novembre de 2021, la delegació de competències a favor seu per a la gestió i manteniment d'alguns immobles i instal·lacions que integren el complex Fàbrica Giner - masia del Collet, situat en aquest municipi. Justifica aquesta petició en el fet que l'ajuntament és conscient de l'afectació del complex immobiliari al servei turístic, el que suposa l'atenció dels ciutadans amb una correcta dotació i manteniment d'infraestructures, i en la urgència que té l'agilitació dels terminis per a comptar amb aquestes instal·lacions en estat òptim, així com el deure de col·laboració entre les diferents administracions públiques en què preval la proximitat de l'entitat local.  
II. Aquesta actuació s'executa sobre un complex immobiliari que ha sigut adscrit a Turisme Comunitat Valenciana, per Resolució de 31 de maig de 2016, de la Presidència de la Generalitat, amb l'única excepció d'aquells immobles adscrits a l'Oficina Comarcal Agrària. Aquest complex està constituït per una sèrie d'edificis industrials, edificacions complementàries, i fins i tot terreny forestal, que conformaven una colònia industrial amb una producció tèxtil de cicle complet.  
  
III. Per Resolució de 7 de juny de 2016, del president de l'Agència Valenciana del Turisme, es va autoritzar a l'Ajuntament de Morella l'ocupació temporal dels béns que figuren en l'annex II de la present resolució sota aquesta rúbrica, immobles cedits a l'Ajuntament de Morella i que no són objecte de la present resolució.  
IV. L'actuació concreta objecte de la present resolució consisteix en la delegació de competències a favor de l'Ajuntament de Morella, per a la gestió i manteniment dels immobles i instal·lacions que es detallen en l'annex I de la present resolució. I això troba la seua justificació en el fet que el desenvolupament de les tasques de manteniment té peculiaritats i calendari propi; l'observació i la coordinació de totes les actuacions exigeix la immediatesa del control i de la gestió del complex, seguiment directe que no pot prestar Turisme Comunitat Valenciana per manca de mitjans personals i tècnics al terme municipal de Morella.  
  
Això, sumat a la substitució dels elements necessaris, ha de permetre que les instal·lacions es conserven adequadament i en correcte estat, de tal manera que, mitjançant el seu ús turístic, d'oci, de formació i cultural, no sols es mantinga un important element històric i es conforme un important recurs turístic, sinó que també actue com un dinamitzador econòmic i cultural i de desenvolupament rural d'aquesta comarca de l'interior de la província de Castelló.  
V. El director de Turisme CV, en l'exercici de les seues competències, eleva proposta favorable en data 8 de novembre de 2021, per delegació de competència per a la gestió i manteniment de part dels immobles i instal·lacions del complex Fàbrica Giner - masia del Collet.  
  
VI. En data 3 de novembre de 2021, s'ha emés el preceptiu informe favorable de la Direcció General del Sector Públic Instrumental i Patrimoni.  
VII. En data 27 de gener de 2022, l'Ajuntament de Morella presta la seua conformitat a la resolució de delegació i els imports corresponents als exercicis 2022, 2023, 2024; 2025 i 2026 queden supeditats a l'existència de crèdit adequat i suficient en els pressupostos de la Generalitat per a les anualitats esmentades.  
  
Fonaments de dret  
I. Turisme Comunitat Valenciana, és una entitat de dret públic, adscrita a la Presidència de la Generalitat, amb personalitat jurídica pròpia i que es regula pel que es disposa en l'article 13.4 de la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana, i en article 31.2.d del Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística, a què correspon el foment i l'execució de la política turística de la Comunitat Valenciana, sent el president de l'entitat, a qui correspon la representació superior de Turisme Comunitat Valenciana en totes les seues relacions amb entitats públiques o privades.  
II. La present delegació es realitza a l'empara del que s'estableix en la disposició addicional primera de la Llei 21/2017, de 28 de desembre, de mesures fiscals, de gestió administrativa i financera, i d'organització de la Generalitat, en la redacció donada per la disposició final segona del Decret llei 7/2021, de 7 de maig, del Consell, de mesures extraordinàries de suport a la solvència empresarial en resposta a la pandèmia de la covid-19, que estableix el següent:  
«Delegació de competències en les entitats locals, en matèria d'obres, gestió i manteniment d'instal·lacions i infraestructures de titularitat de la Generalitat, o adscrites als organismes autònoms i a les entitats de dret públic no mercantils de la Generalitat:  
1. A l'empara del que s'estableix en els articles 64.2 i 66.2 de l'Estatut d'Autonomia de la Comunitat Valenciana, i l'article 146 de la Llei 8/2010, de 23 de juny, règim local de la Comunitat Valenciana, i atenent la seua capacitat de gestió, s'autoritza el Consell o les persones titulars dels departaments competents del Consell, segons l'instrument de delegació utilitzat, per a delegar l'exercici de les funcions que els corresponguen en matèria de construcció, ampliació, adequació, reforma, gestió i manteniment de centres, instal·lacions i infraestructures de titularitat de la Generalitat, en aquelles entitats locals en el territori de les quals estiguen situades o vagen a situar-se aquelles.  
2. Aquesta delegació requerirà acceptació per part de l'entitat local interessada, i s'articularà, amb sol·licitud prèvia, mitjançant resolució de la persona titular del departament competent, o mitjançant la subscripció d'un conveni de col·laboració entre l'administració de la Generalitat i l'entitat local sol·licitant, en els quals es fixaran els termes en què haja d'efectuar-se l'exercici de la competència. En aquests instruments es concretaran els mitjans de control, dels previstos en la Llei de règim local de la Comunitat Valenciana, que exercirà la Generalitat sobre la delegació.  
3. Aquesta delegació anirà acompanyada de prou recursos econòmics perquè siga efectiva i que garantisquen l'equilibri financer de l'entitat receptora.  
4. La delegació de competències en les entitats locals prevista en aquesta disposició, també podrà efectuar-se pels organismes autònoms i per les entitats de dret públic no mercantils del sector públic instrumental de la Generalitat, respecte d'instal·lacions i infraestructures que tinguen adscrites, amb informe favorable previ de la conselleria competent en sector públic i patrimoni, i correspon a les persones titulars d'aquestes entitats dictar la resolució o subscriure el conveni a què es refereix l'apartat 2, segons l'instrument de delegació utilitzat».  
  
III. Aquesta previsió legal es compagina amb les determinacions legals establides en els articles 7.3 i 27 de la Llei 7/1985, de 2 d'abril, reguladora de les bases del règim local, i 146 a 149 de la Llei 8/2010, de 23 de juny, de règim local de la Comunitat Valenciana.  
IV. Turisme Comunitat Valenciana, a la vista de la sol·licitud formulada per l'ajuntament, i de les consideracions que s'hi posen de manifest, estima pertinent delegar-hi la competència per a la gestió i manteniment.  
A la vista del marc legal referit, queda acreditat que, atesa la sol·licitud formulada per l'Ajuntament de Morella, és viable la delegació de la competència per a la gestió i manteniment dels immobles i instal·lacions del complex Fàbrica Giner - masia del Collet, relacionats en l'annex I d'aquesta resolució, per un import global de 860.000,00 euros per al període 2022-2026, delegació que ha sigut acceptada per l'ajuntament en els termes i mitjans de control que s'estableixen en la present resolució respecte a la delegació atribuïda a l'ajuntament. També queda justificada la suficiència de recursos econòmics per a l'ajuntament, que garanteix l'equilibri financer de l'entitat receptora tal com queda acreditat en la memòria econòmica inclosa en l'expedient administratiu objecte de la present tramitació. Els compromisos econòmics derivats de la present delegació queden condicionats a l'existència de crèdit adequat i suficient en la Llei de pressupostos de la Generalitat, per a les anualitats 2022; 2023; 2024; 2025 i 2026.  
V. El finançament de la delegació de competències es realitza amb càrrec al capítol IV, subprograma Fàbrica de Giner - masia del Collet, dels pressupostos anuals de Turisme Comunitat Valenciana per al període 2022-2026, tenint aquesta naturalesa d'aportacions dineràries, i acomplint l'obligació de finançament a què es refereix l'apartat sisé de l'article 27 de l'esmentada Llei 7/1985.  
VI. Queda constatada la necessitat de donar continuïtat, per motius d'interés general, a la prestació dels serveis que ve prestant l'Ajuntament de Morella derivats del conveni marc subscrit el 28 d'agost de 2017, entre la llavors Agència Valenciana de Turisme i l'Ajuntament de Morella, pel qual s'estableixen les bases per a la conservació, el manteniment, la rehabilitació i la gestió del complex Fàbrica de Giner d'aquest municipi, per la qual cosa l'eficàcia de la present resolució serà amb efectes d'1 gener de 2022.  
  
Fent ús de les atribucions concedides per l'article 31.2.d del Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística, resolc:  
  
Primer  
Delegar a l'Ajuntament de Morella la competència per a la gestió i manteniment dels immobles i instal·lacions del complex Fàbrica Giner - masia del Collet, relacionats en l'annex I de la present resolució, amb un pressupost màxim total de 860.000,00 euros (impostos inclosos), i per un termini de 5 anys.  
La consignació de crèdit adequat i suficient en el pressupost anual de Turisme Comunitat Valenciana per a aquesta finalitat no suposa un compromís de despesa per part de l'entitat esmentada, i generen obligació de pagament exclusivament els serveis efectivament prestats per l'Ajuntament de Morella i degudament justificats, sense que l'ajuntament quede obligat a consumir la totalitat d'aquest pressupost.  
  
  
Segon  
Les consignacions pressupostàries anuals necessàries per a fer front als compromisos assumits per Turisme Comunitat Valenciana, seran les següents:  
  
Exercici Límit autoritzat (impostos inclosos)  
2022: 150.000 -  
2023: 160.000 -  
2024: 170.000 -  
2025: 180.000 -  
2026: 200.000 -  
  
Tot això, sense perjudici del reajustament de les anualitats previstes, en funció de la despesa efectivament realitzada i condicionat a l'existència de crèdit adequat i suficient en els pressupostos de la Generalitat per a les anualitats de 2022, 2023, 2024, 2025 i 2026.  
  
Tercer  
Aquesta delegació s'executarà en els termes i amb els mitjans de control que s'estableixen a continuació, als quals es condiciona la delegació, i que han de ser acceptats expressament i incondicionalment per l'Ajuntament de Morella:  
1r. Amb caràcter general (no exhaustiu) s'entenen compreses en l'objecte de delegació les actuacions de gestió i manteniment següents:  
  
  
Manteniment zona esportiva  
- Pista multiusos i de tennis. Reparació de paviments, tanca, reposició de xarxes, reparacions.  
- Camp de futbol. Treballs de reg, tallar gespa, ressembrada-  
- Neteja i manteniment en general  
- Manteniment i reparació aspersors  
- Manteniment Il·luminació  
- Manteniment instal·lació aigua, caldera calefacció, acumulador  
  
Manteniment zona verdes  
- Esporgada d'arbres i arbustos. Retirada de branques  
- Birbada  
- Reg. Reparació de bombes  
- Tractaments fitosanitaris  
- Esbrossar i tallar la gespa  
- Sembra i abonament  
- Reparació de bombes de reg, aspersors  
- Condicionament jardins  
  
Manteniment exterior complex i instal·lacions comunes  
- Reparació de murets, parets de pedra, voreres i vorades  
- Reparació de camins, sendes, pistes, vials, voreres, accessos  
- Manteniment de la séquia que aporta aigua fins a la bassa del complex. Neteja de bassa.  
- Manteniment elements deteriorats  
- Neteja de papereres i neteja general del complex  
- Neteja i manteniment lavabos públics  
- Manteniment il·luminació exterior del complex, manteniment, revisions i inspeccions reglamentàries de les instal·lacions comunes de Fàbrica Giner: EDAR, xarxa contra incendis, equips de bombament, aljubs i depòsits, grup electrogen, xarxes de subministrament, pluvials i sanejament, il·luminació, desinfeccions de xarxes hidràuliques comunes (reg, PCI), etc.  
- Manteniment altres instal·lacions comunes.  
  
Altres despeses:  
- Consums dels subministraments (electricitat, aigua, etc.), per a instal·lacions comunes (bombes de reg, il·luminació, etc.).  
- Assegurances de caràcter industrial de les instal·lacions comunes i immobles objecte de la delegació, així com de responsabilitat civil, que puguen afectar tant visitants com treballadors propis o externs en tasques de la delegació de competències.  
  
Condicions per a la gestió material de les activitats objecte de delegació:  
- La conservació, reparació, manteniment i neteja de tots els elements construïts i zones comunes es realitzaran amb la deguda diligència, i d'acord amb les oportunes prescripcions tècniques. La reparació haurà d'efectuar-se amb materials equivalents als existents.  
- El manteniment i conservació de les instal·lacions, els seus equips i elements, es realitzaran amb especial atenció al compliment reglamentari (revisions i inspeccions periòdiques, contractes de manteniment), així com amb les prescripcions donades pel fabricant, etc.  
- S'inclouran els subministraments necessaris per al funcionament del complex, com ara aigua, electricitat, combustible (grup electrogen), fems, EDAR, xarxa contra incendis, etc., i en general qualsevol servei necessari per al manteniment i ús dels serveis comuns. En cas que algun subministrament/comptador reflectisca serveis corresponents a zones comunes i d'ús cedit a l'ajuntament, s'estimarà i repercutirà únicament la part corresponent.  
- Sol·licitud de qualsevol llicència i/o autorització que resulte preceptiva per a la realització de la present delegació.  
- Manteniment dels cartells de senyalització i explicatius existents a l'interior del complex Fàbrica Giner - masia del Collet.  
- Retirada dels elements deteriorats i que no siguen susceptibles de reparació, i en aquest cas tal retirada haurà de ser comunicada a Turisme Comunitat Valenciana, perquè en prengueu coneixement i control.  
- Informar regularment a Turisme Comunitat Valenciana de l'execució i incidències, si n'hi haguera, de les actuacions que es vagen realitzant.  
- Atendre i complir els suggeriments i indicacions emeses per Turisme Comunitat Valenciana per a la millor prestació del servei.  
- Qualsevol altra acció necessària per al manteniment del complex, especialment allò que puguen afectar la seguretat dels usuaris o que puga ocasionar algun perjudici al medi ambient.  
- S'inclouen, si fa el cas, els contractes de manteniment realitzats per l'ajuntament, la preparació dels plecs, licitació, obtenció de permisos, etc., si és que foren necessaris i no es fera amb mitjans propis relacionats amb el manteniment i conservació dels edificis objecte de la present delegació, que formen part del complex Fàbrica de Giner i les seues instal·lacions.  
  
2n. Qualsevol modificació posterior de l'actuació a realitzar per l'ajuntament haurà de comptar amb l'autorització prèvia i expressa de Turisme Comunitat Valenciana, tenint en compte que, en cap cas, podrà suposar un increment de l'aportació econòmica anual a l'ajuntament compromesa per aquesta entitat.  
3r. Sistema de pagaments  
Turisme Comunitat Valenciana realitzarà anualment una transferència de despesa corrent a l'ajuntament corresponent a la quantitat justificada, una vegada presentada i conformada la documentació a què es refereix l'apartat B del present annex, acreditativa de la despesa corrent realitzada per l'entitat local.  
4t. Resolució de la delegació  
La declaració de resolució de la delegació per incompliments municipals portarà aparellada la pèrdua, total o parcial, del dret al pagament de les quantitats compromeses com a inversió destinada al finançament del projecte, que no hagen sigut supervisades favorablement per Turisme Comunitat Valenciana i efectivament executades, havent de respondre l'ajuntament enfront de tercers.  
  
Mitjans de control  
1r. Al final de cada anualitat, i per a fer el pagament de la quantitat que corresponga, s'haurà d'aportar per part de l'ajuntament, enumerada, intitulada, descrita i definida com a continuació s'exposa, la documentació justificativa següent:  
a) Memòria econòmica amb detall de les despeses hagudes a conseqüència de les actuacions objecte de la delegació de competències, relació de les factures amb el seu emissor, número, concepte i import, que es corresponguen amb les còpies de les factures citades en l'apartat següent, signada per l'òrgan competent de l'ajuntament. Les despeses justificades hauran de ser partides de despesa corrent de l'ajuntament.  
  
b) Còpia de les factures originals a nom de l'ajuntament, degudament acarades i relatives a les actuacions objecte de la present delegació de competències.  
c) Còpia degudament acarada dels documents de pagament, expedida per l'òrgan competent de l'ajuntament.  
d) Declaració:  
d.1) D'haver complit el que es disposa en la Llei de contractes del sector públic, en les contractacions i adquisicions efectuades.  
d.2) De no ser deutor de la Generalitat per reintegrament de subvencions.  
e) Memòria tècnica descriptiva de les actuacions realitzades objecte de la present delegació de competències, signada pel responsable municipal competent.  
f) Quant a les despeses del personal propi de l'ajuntament, s'haurà d'aportar:  
f.1) Certificació de l'interventor municipal, o òrgan municipal competent, detallant les persones, mesos, cost de Seguretat Social a càrrec de l'entitat, amb indicació del percentatge que resulta imputable al desenvolupament de les actuacions objecte de la present delegació de competències, de manera que la seua valoració resulte manifesta.  
f.2) Còpies acarades de les nòmines de les persones i mesos corresponents.  
f.3) Còpies acarades dels TC2 dels mesos oportuns i amb indicació de les persones que hi hagen participat.  
f.4) Còpies acarades de les declaracions de les retencions a compte de l'IRPF (model 111) corresponents al 1r, 2n o 3r i 4t trimestre.  
f.5) Còpies acarades dels oportuns documents de pagament, respecte a les despeses de personal declarades.  
2n. Fiscalització.  
La present resolució que articula la delegació serà document suficient a l'efecte de generar els corresponents crèdits en el pressupost de l'Ajuntament de Morella.  
Amb caràcter previ al reconeixement de l'obligació per Turisme Comunitat Valenciana, l'ajuntament haurà d'aportar la documentació justificativa corresponent degudament conformada i aprovada.  
En tot cas, la comprovació material de les despeses correspondrà a la Intervenció de l'entitat local, i el seguiment tècnic de les actuacions realitzades a l'òrgan tècnic amb les competències d'aquesta entitat local.  
  
3r. Seguiment de la delegació.  
Sense perjudici de l'indicat en l'apartat anterior de fiscalització sobre la comprovació material de les despeses, i el seguiment tècnic de les actuacions que recaurien respectivament sobre la Intervenció i sobre l'òrgan tècnic amb les competències, tots dos de l'entitat local, per part de Turisme CV es realitzaria:  
- El seguiment tècnic del compliment de la present delegació serà realitzat pel departament de Turisme Comunitat Valenciana, competent en matèria d'infraestructures turístiques.  
- El seguiment econòmic del compliment de la present delegació serà realitzat pel departament de Turisme Comunitat Valenciana, competent en matèria de gestió pressupostària.  
Per a això amb caràcter periòdic Turisme Comunitat Valenciana podrà sol·licitar la informació detallada de les actuacions realitzades, així com la seua repercussió econòmica a càrrec de la delegació de competències.  
  
Quart  
Seran causes de resolució de la present delegació l'incompliment de les obligacions econòmiques per l'administració delegant, i la renúncia a la delegació per part de l'ajuntament per la impossibilitat de l'acompliment de les obligacions de la delegació.  
  
Cinqué  
Publicar la present resolució en el Diari Oficial de la Generalitat Valenciana, amb efectes de notificació.  
  
Contra la present resolució, que posa fi a la via administrativa, podrà interposar-se recurs contenciós administratiu davant els jutjats contenciosos administratius, dins del termini de dos mesos comptats des de l'endemà de la notificació; i, potestativament, podrà interposar-se recurs de reposició davant de l'òrgan que ha dictat l'acte, en el termini d'un mes, a comptar des de l'endemà de la notificació, tot això de conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 3 de març de 2022.- El president de Turisme Comunitat Valenciana: Francesc Colomer Sánchez.